Γνωμοδότηση της Οικονομικής και Κοινωνικής Επιτροπής σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 94/25/ΕΚ για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχής"

(2001/C 155/01)

Στις 7 Νοεμβρίου 2000, και σύμφωνα με τις διατάξεις του άρθρου 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο ζήτησε από την Οικονομική και Κοινωνική Επιτροπή να γνωμοδοτήσει για την ανωτέρω πρόταση.

Το τμήμα "ενιαία αγορά, παραγωγή και κατανάλωση" στο οποίο ανατέθηκε η προετοιμασία των σχετικών εργασιών κατήρτισε τη γνωμοδότησή του βάσει της εισηγητικής έκθεσης του κ. Colombo, στις 14 Μαρτίου 2001.

Κατά τη 380η σύνοδο ολομελείας της, συνεδρίαση της 28ης Μαρτίου 2001, η Οικονομική και Κοινωνική Επιτροπή υιοθέτησε με 99 ψήφους υπέρ, μια κατά και μια αποχή την ακόλουθη γνωμοδότηση.

1. Εισαγωγή και στόχοι

1.1. Η πρόταση της Επιτροπής που τροποποιεί την οδηγία 94/25/ΕΚ, η οποία τέθηκε σε πλήρη εφαρμογή τον Ιούνιο του 1998 μετά από τετραετή μεταβατική περίοδο, αιτιολογείται από το γεγονός ότι είναι ανάγκη ο σχεδιασμός και η κατασκευή σκαφών αναψυχής να προβλέπουν, για τις μηχανές που προορίζονται να εγκατασταθούν σε αυτά, εναρμονισμένες διατάξεις για τις εκπομπές καυσαερίων και θορύβου.

1.2. Ανταποκρίνεται δε στις συστάσεις για το περιβάλλον και τη βιώσιμη ανάπτυξη του Ευρωπαϊκού Συμβουλίου του Κάρντιφ του Ιουνίου 1998, τις οποίες είχε ενστερνιστεί το Συμβούλιο Βιομηχανίας του Νοεμβρίου 1999 στην έκθεσή του με τίτλο "Ολοκληρωμένη βιώσιμη ανάπτυξη και βιομηχανική πολιτική".

1.3. Η έλλειψη πρωτοβουλιών σε κοινοτική κλίμακα οδήγησε ορισμένα κράτη μέλη να προβούν αυτόνομα στη λήψη αποφάσεων προκειμένου να ενσωματώσουν στην οδηγία 94/25/ΕΚ ορισμένες περιβαλλοντικές πτυχές. Βάσει τούτων είναι απαραίτητη μια ταχεία διαδικασία εναρμόνισης προκειμένου να αποφευχθεί το γεγονός μεμονωμένες εθνικές πρωτοβουλίες να δημιουργούν εμπόδια στο εμπόριο και να παραβιάζουν την αρχή της ελεύθερης κυκλοφορίας αγαθών.

1.4. Έστω και αν η μόλυνση που προκαλούν τα σκάφη αναψυχής αποτελεί μικρό ποσοστό σε σχέση με το σύνολο των εκπομπών, είναι όμως ιδιαίτερα σημαντική όσον αφορά την ποιότητα του αέρα σε περιοχές όπου υπάρχουν πολλά σκάφη εφόσον οι πιο σημαντικοί ρύποι είναι οι υδρογονάνθρακες και τα οξείδια του αζώτου, ουσίες γνωστές ως πρόδρομοι του σχηματισμού του όζοντος.

1.5. Το δεύτερο στοιχείο που εξετάζεται στην πρόταση, ο θόρυβος, αποτελεί έναν από τους πλέον σοβαρούς παράγοντες όχλησης. Πράγματι, πολλοί κάτοικοι θεωρούν το θόρυβο από την κυκλοφορία και τις βιομηχανικές δραστηριότητες και τις δραστηριότητες ψυχαγωγίας ως το κυριότερο περιβαλλοντικό πρόβλημα. Όσον αφορά το θόρυβο που προκαλείται, ιδιαίτερα από τις θαλάσσιες μοτοσικλέτες (jet ski) είναι ιδιαίτερα σημαντικός λόγω της κυματοειδούς κινήσεως που προκαλείται και του αποκαλούμενου "άλματος του κύματος", που αυξάνει το θόρυβο σε βαθμό ανυπόφορο.

1.6. Και οι δύο παράγοντες που εξετάζονται απειλούν την πανίδα και τη χλωρίδα όταν η ναυσιπλοΐα διεξάγεται σε απομακρυσμένες ζώνες τις οποίες τα ψάρια και άλλα είδη της άγριας πανίδας χρησιμοποιούν ως ενδιαίτημα για την επώαση και την αναπαραγωγή τους.

1.7. Το πρόβλημα που εξετάζεται στην οδηγία λαμβάνει σημαντικές διαστάσεις είτε αναφέρεται στις πολυάριθμες ακτές και λίμνες και τους πλωτούς ποταμούς που υπάρχουν στη γεωγραφική επέκταση της Ευρωπαϊκής Ενώσεως και στις όμορες χώρες (όπως η Ελβετία, το Λιχτενστάιν κ.λπ.) είτε αναφέρεται στο συνολικό αριθμό σκαφών αναψυχής που αποτελεί πολύ σημαντική αξία σε σχετικά ποσά (βλέπε πίνακα 1) που κατασκευάζεται από ένα βιομηχανικό κλάδο που αντιπροσωπεύει σημαντική δύναμη για την τεχνολογία και την απασχόληση στην ΕΕ εφόσον η παραγωγή του αποτελεί το 33 % της παγκόσμιας παραγωγής.

Πίνακας 1

Συνολικός αριθμός σκαφών στην Ευρώπη το 1998

>ΘΕΣΗ ΠΙΝΑΚΑ>

Εκτιμήσεις: Icomia (Διεθνές Συμβούλιο της Ένωσης Ναυτιλιακών Βιομηχανιών)

2. Η πρόταση της Επιτροπής

2.1. Η πρόταση της Επιτροπής αποσκοπεί στην τροποποίηση της οδηγίας 94/25/ΕΚ, αναγνωρίζοντας την απαίτηση ρύθμισης, σε κοινοτική κλίμακα, των εκπομπών καυσαερίων και θορύβου των σκαφών αναψυχής.

2.2. Η πρόταση αυτή βασίζεται στο άρθρο 95 της Συνθήκης (εσωτερική αγορά) εφόσον προτείνει τη διασφάλιση εναρμονισμένης προσέγγισης στην ΕΕ για τις ουσιώδεις απαιτήσεις που πρέπει να τηρηθούν κατά την κατασκευή μηχανοκίνητων σκαφών που περιλαμβάνονται στο πεδίο εφαρμογής της.

2.3. Πρωταρχικός στόχος των τροποποιήσεων είναι η εφαρμογή εναρμονισμένης νομοθεσίας όσον αφορά τις εκπομπές καυσαερίων και θορύβου για τα σκάφη αυτά, με την εισαγωγή μιας σειράς συγκρίσιμων απαιτήσεων μέσω διαδικασιών αξιολόγησης της συμμόρφωσης, με τελικό στόχο την προστασία της ανθρώπινης υγείας, την εξασφάλιση της ευημερίας των πολιτών και τη συμβολή στη σωστή λειτουργία της εσωτερικής αγοράς με εξάλειψη των ενδεχόμενων εμποδίων στο εμπόριο.

2.4. Πράγματι, η εφαρμογή απαιτήσεων αισθητά διαφορετικών από τις εθνικές ρυθμίσεις, ενδέχεται να δημιουργήσει εμπόδια στις εμπορικές συναλλαγές και να μην διασφαλίζει ομοιόμορφη προστασία των πολιτών σε κοινοτικό επίπεδο.

2.5. Οι εθνικοί κανονισμοί για τις εκπομπές καυσαερίων και θορύβου των σκαφών είναι οι εξής:

- Ο κανονισμός για τη λίμνη της Κωνσταντίας (Στάδιο 1) της 1ης Ιανουαρίου 1993.

- Ο κανονισμός για τη λίμνη της Κωνσταντίας (Στάδιο 2) της 1ης Ιανουαρίου 1996.

- Ο κανονισμός του Ομόσπονδου Κρατιδίου του Βρανδεμβούργου,

- Η σουηδική νομοθεσία, η εφαρμογή της οποίας έχει ανασταλεί έως ότου θεσπιστεί η κοινοτική νομοθεσία.

Στους κανονισμούς αυτούς πρέπει να προστεθούν περαιτέρω πρωτοβουλίες άλλων κρατών της Ευρωπαϊκής Ενώσεως, οι οποίες έχουν ανασταλεί προς το παρόν.

Οι κανονισμοί αυτοί μπορούν να αποτελέσουν αντικείμενο κοινής προσέγγισης, με την εξασφάλιση ενιαίου επιπέδου προστασίας, μόνο μέσω μιας οδηγίας που να εναρμονίζει τις απαιτήσεις σχετικά με τις εκπομπές καυσαερίων και θορύβου των σκαφών.

2.6. Η πρόταση της Επιτροπής προκύπτει από μακρές διαβουλεύσεις στις οποίες συμμετείχαν όλα τα εμπλεκόμενα μέρη της οδηγίας: τα κράτη μέλη, η βιομηχανία, οι χρήστες, η ΕΕΤ(1), διατύπωσαν παρατηρήσεις και ερωτήματα επί του θέματος. Κατά συνέπεια, οι προτεινόμενες παρεμβάσεις, αποτελώντας έναν σημαντικό παράγοντα για την ορθή λειτουργία της εσωτερικής αγοράς, για την προστασία της ανθρώπινης υγείας και της ευημερίας των πολιτών και της ποιότητας της ζωής τους, συνδέουν βιομηχανική πολιτική και προστασία του περιβάλλοντος, προσπαθώντας να ενσωματωθούν σε μια σημαντική φάση της πολιτικής για την "βιώσιμη ανάπτυξη" που επιδιώκει η πρόσφατη κοινοτική νομοθεσία.

2.7. Εξάλλου, προκειμένου να ληφθεί υπόψη η ανάπτυξη της τεχνολογίας και των μελετών της βιομηχανίας για τους κινητήρες θαλάσσης και τα σκάφη, η Επιτροπή προτείνει τη συγκρότηση μιας κανονιστικής επιτροπής η οποία θα μπορεί να προβαίνει σε οιαδήποτε απαραίτητη τροποποίηση στις τεχνικές πτυχές και στα όρια σχετικά με τις εκπομπές καυσαερίων. Είναι ωστόσο σαφές ότι οποιαδήποτε άλλη τροποποίηση της οδηγίας, που αλλάζει όμως το στόχο της πρότασης, θα πρέπει πραγματοποιείται με βάση την προβλεπόμενη επίσημη διαδικασία.

2.8. Ένα ιδιαίτερο χαρακτηριστικό αυτής της οδηγίας είναι η διαδικασία αξιολόγησης της συμμόρφωσης. Πρέπει πράγματι να ληφθεί υπόψη ότι η βιομηχανία των σκαφών αναψυχής αποτελείται κυρίως από ΜΜΕ που κατασκευάζουν μικρές σειρές από διάφορα είδη σκαφών, με παρόμοια ωστόσο χαρακτηριστικά. Για να μειωθεί το κόστος της αξιολόγησης της συμμόρφωσης, με την παράλληλη διασφάλιση της τήρησης των απαιτήσεων που έχουν επιβληθεί, εισάγεται η έννοια του "σκάφους αναφοράς".

2.9. Θα καταρτιστεί ένας κατάλογος των σκαφών αναφοράς που, αφού υποβληθούν σε έλεγχο σύμφωνα με το πρότυπο ΙSO 14509, θα θεωρηθούν ότι πληρούν τις απαιτήσεις που έχουν επιβληθεί. Ο κατάλογος αυτός θα αποτελεί τη βάση για τη σύγκριση με άλλα σκάφη, η οποία θα πραγματοποιείται στη βάση της μέγιστης επιτρεπτής απόκλισης. Με την πρόταση αυτή θα μπορεί η βιομηχανία να καταφεύγει σε εναλλακτική διαδικασία αξιολόγησης της συμμόρφωσης ως προς την ενότητα αξιολόγησης Αα(2).

2.10. Από την αυστηρώς τεχνική σκοπιά η οδηγία καθορίζει τα όρια των εκπομπών καυσαερίων ανάλογα με την ονομαστική ισχύ των δίχρονων κινητήρων ανάφλεξης με σπινθήρα, των τετράχρονων κινητήρων ανάφλεξης με σπινθήρα και των κινητήρων ανάφλεξης με συμπίεση. Για τις εκπομπές θορύβου τίθενται όρια ανάλογα με την ονομαστική ισχύ, τον τύπο και την κατασκευή του κινητήρα.

2.11. Οι μέθοδοι δοκιμής επιβάλλονται αυστηρά σύμφωνα με τα πρότυπα:

- ISO 8178 για τις εκπομπές καυσαερίων(3),

- ISO 14509 για τις εκπομπές θορύβου(4),

2.12. Οι απαιτήσεις σχετικά με τις εκπομπές καυσαερίων προσδιορίζονται μονοσήμαντα μέσω μεταβλητών τιμών ανάλογα με το είδος πρόωσης και αναφέρονται στον πίνακα:

Πίνακας 2

>ΘΕΣΗ ΠΙΝΑΚΑ>

A, B και n είναι σταθερές τιμές που αναγράφονται στον πίνακα, PN είναι η ονομαστική ισχύς του κινητήρα σε kW και οι εκπομπές καυσαερίων μετρώνται σύμφωνα με τους εναρμονισμένους κανόνες.

2.13. Τα μέγιστα επίπεδα εκπομπής θορύβου των σκαφών προσδιορίζονται ανάλογα με την ισχύ του κινητήρα:

Πίνακας 3

>ΘΕΣΗ ΠΙΝΑΚΑ>

PN = ονομαστική ισχύς του κινητήρα σε kW στην ονομαστική ταχύτητα

LpASmax = μέγιστο επίπεδο ηχητικής πιέσεως σε dB.

3. Γενικές παρατηρήσεις

3.1. Η πρόταση της Επιτροπής βαίνει προς την κατεύθυνση που πάντα επιθυμούσε η ΟΚΕ: δηλαδή, να τεθούν τα προβλήματα του περιβάλλοντος και της ποιότητας ζωής στο επίκεντρο των κοινοτικών νομοθετικών πρωτοβουλιών ως βασική προϋπόθεση για την επίτευξη υψηλού επιπέδου ποιότητας ζωής. Εξάλλου είναι αξιέπαινο το έργο που πραγματοποίησε η Επιτροπή με την έγκαιρη συμμετοχή όλων των ενδιαφερόμενων μερών, προκειμένου να συλλέξει και να εφαρμόσει τις παρατηρήσεις και να επιτύχει μία θέση αποδεκτή από όλους. Αν και δεν διαφωνεί με τους γενικούς στόχους της πρότασης, ωστόσο, λαμβάνοντας κυρίως υπόψη την ανάγκη να προστατευθεί η αγορά των ΜΜΕ όσον αφορά τη σχέση τους με την εσωτερική και εξωτερική κοινοτική αγορά, η ΟΚΕ θα προβεί σε ορισμένες παρατηρήσεις γενικού χαρακτήρα.

3.2. Ενδείκνυται η μεγαλύτερη δυνατή τυποποίηση των διαδικασιών δοκιμής και η κατάληξή τους σε ομοιόμορφες μεθόδους ιδιαίτερα όσον αφορά τις εκπομπές θορύβου. Τούτο συνεπάγεται, όπου είναι δυνατό, οι έλεγχοι δοκιμής επί των κατασκευασμένων μοντέλων να γίνονται, γενικότερα, από τον κατασκευαστή. Είναι σαφές ότι στη σχέση μηχανής/σκάφους ο στόχος αυτός επιτυγχάνεται ευκολότερα όταν οι σχετικοί έλεγχοι του κινητήρα πραγματοποιούνται στον τόπο κατασκευής και όχι όταν το σκάφος είναι στη θάλασσα και πλήρως εξοπλισμένο. Στην περίπτωση των εσω-εξωλέμβιων μηχανών (με εκπομπές παραδοσιακού τύπου) προβλέπεται ότι θα διασφαλιστούν τα χαρακτηριστικά εκπομπών θορύβου του σκάφους όταν ο κινητήρας θα έχει περάσει επιτυχώς από τη διαδικασία αξιολόγησης της συμμόρφωσης και η εγκατάστασή του στο σκάφος θα έχει πραγματοποιηθεί σύμφωνα με τις ενδείξεις του κατασκευαστή. (Λεπτομέρειες της πρότασης τροποποίησης στις ειδικές παρατηρήσεις).

3.3. Η οδηγία απαιτεί να εφαρμόζονται οι νέες απαιτήσεις για τις εκπομπές θορύβου στην περίπτωση που σε ένα σκάφος που υπάρχει ήδη στην αγορά πριν από την θέση της οδηγίας σε ισχύ αντικαθίσταται ή τροποποιείται ουσιαστικά ο κινητήρας πρόωσης, και μάλιστα όχι μόνο στον νέο κινητήρα αλλά και στο σκάφος που ήδη υπάρχει στην αγορά.

3.4. Η απαίτηση αυτή, εκτός από το να σημαίνει πολύπλοκη εφαρμογή σε ήδη κατασκευασμένα σκάφη, ενδέχεται να έχει δύο αντικρουόμενα αποτελέσματα:

- Τα σκάφη που ήδη υπάρχουν στην αγορά, και είναι εφοδιασμένα με κινητήρες παλαιάς κατασκευής που δεν πληρούν τις νέες απαιτήσεις για τις εκπομπές καυσαερίων, επειδή θα πρέπει, να εφαρμόσουν αναδρομικά, σε ολόκληρο το σκάφος, κανόνες που δύσκολα παραβιάζονται, θα αρνηθούν να αντικαταστήσουν τον κινητήρα και θα τον διατηρήσουν στο σκάφος ακόμα κι αν είναι σε κακή κατάσταση.

- Ένας σημαντικός κλάδος εργαζομένων αποτελούμενος από κατασκευαστές κινητήρων και συνεργεία εγκατάστασης στο σκάφος, με αποστολή την "εκ νέου εκμηχάνιση των σκαφών", θα υποστεί σοβαρές απώλειες λόγω αυτού του υποχρεωτικού προσανατολισμού.

3.5. Και εάν η διαδικασία αυτή αιτιολογείται σε περίπτωση χρήσης ισχυρότερων κινητήρων από τον πρώτο, σε περίπτωση ισοδύναμων κινητήρων μπορεί να προκύψουν καταστάσεις που εξαιτίας τους ο χρήστης θα επιλέξει να διατηρήσει στο σκάφος κινητήρες σε κακή κατάσταση και με υψηλό βαθμό ρύπανσης, εις βάρος της δικής του ασφάλειας και της προστασίας του περιβάλλοντος. Εξάλλου θα πληγεί ένας σημαντικός εμπορικός τομέας ΜΜΕ, στον οποίο τουλάχιστον το 40 % του κύκλου εργασιών οφείλεται στην εκ νέου εκμηχάνιση των σκαφών. (Λεπτομέρειες της πρότασης τροποποίησης στις ειδικές παρατηρήσεις.)

3.6. Δεδομένου ότι η οδηγία επιβάλλει την υποχρεωτική εφαρμογή καλά καθορισμένων προτύπων, και λαμβανομένου υπόψη ότι η ναυτική βιομηχανία αποτελείται κυρίως από ΜΜΕ για τις οποίες το κόστος των διαδικασιών αξιολόγησης της συμμόρφωσης από τρίτους (κοινοποιημένους οργανισμούς) είναι υπερβολικό, θα πρέπει να προβλεφθεί η δυνατότητα μελέτης ενοτήτων αξιολόγησης της συμμόρφωσης του τύπου αυτοπιστοποίησης (ενότητα αξιολόγησης Αα και Α, ως εφαρμοστέες). (Λεπτομέρειες της πρότασης τροποποίησης στις ειδικές παρατηρήσεις.)

3.7. Η πρόταση αυτή δεν θα αλλάξει την τεχνική αποτελεσματικότητα των απαιτήσεων, ούτε την τήρησή τους· θα συμβάλει όμως στην απλούστερη και λιγότερο δαπανηρή εφαρμογή των απαιτήσεων αυτών για τις ΜΜΕ.

3.8. Η ΟΚΕ υπογραμμίζει τη σημασία της παρακολούθησης των θετικών τεχνικών εξελίξεων που επιτρέπει η επιστημονική έρευνα στο γενικότερο πεδίο του σχεδιασμού και της κατασκευής κινητήρων, διατηρώντας στενές επαφές με τις παραγωγικές εκείνες δραστηριότητες που διαθέτουν μεγαλύτερες διαστάσεις από ποσοτική σκοπιά (βλ. αυτοκινητιστικό τομέα) δεδομένου ότι οι κινητήρες που χρησιμοποιούνται για τα σκάφη, συνήθως γίνονται "θαλάσσιοι" μόνο στην επόμενη φάση.

3.9. Λαμβάνοντας υπόψη την ανάγκη να εξευρεθεί μια κεντρική βάση δεδομένων για τα "σκάφη αναφοράς" η ΟΚΕ εύχεται όπως, στα πλαίσια του Πολυετούς Προγράμματος-Πλαίσιο έρευνας και ανάπτυξης 2002-2006, προβλεφθούν μέτρα στήριξης για ένα ειδικό πρόγραμμα.

4. Η κοινοτική νομοθετική διαδικασία και οι σχέσεις με την παγκόσμια πολιτική στον τομέα αυτό

4.1. Η ΟΚΕ συμφωνεί με τη σημασία που έχει για την ΕΕ η δυνατότητα να διαθέτει βραχυπρόθεσμα ειδική νομοθεσία στον τομέα των σκαφών αναψυχής όσον αφορά τις εκπομπές καυσαερίων και θορύβου που θα θεσπίζει υποχρεώσεις και εναρμονισμένα κριτήρια συμμόρφωσης σε όλα τα κράτη μέλη, συμβάλλοντας με τον τρόπο αυτό στην ορθή λειτουργία της εσωτερικής αγοράς και στην προστασία της υγείας και της ευζωίας των πολιτών.

4.2. Η ύπαρξη κοινοτικής νομοθεσίας μπορεί να αποτελέσει ακριβές στοιχείο αναφοράς όχι μόνο για τις χώρες που πρόκειται να ενταχθούν στην ΕΕ αλλά κυρίως για τις πιο βιομηχανικές χώρες του τομέα (ΗΠΑ, Ιαπωνία, Αυστραλία) όπου δεν υπάρχει ακόμη η ειδική νομοθεσία όσον αφορά τις εκπομπές καυσαερίων και θορύβου για τα σκάφη αναψυχής.

4.3. Σχετικά, η ΟΚΕ υπογραμμίζει τη σημασία μιας συντονισμένης δράσης μεταξύ της Επιτροπής και όλων των αντιπροσωπευτικών οργανώσεων του τομέα προκειμένου, στους παγκόσμιους οργανισμούς, η μελλοντική κοινοτική νομοθεσία να έχει εφαρμογή σε παγκόσμιο επίπεδο, παρεμποδίζοντας με τον τρόπο αυτό κάθε ενδεχόμενο φραγμό στον ελεύθερο ανταγωνισμό.

4.4. Κατά την άποψη της ΟΚΕ χρειάζεται κυρίως, στους οργανισμούς αυτούς, να επιβεβαιωθεί η θεμελιώδης αρχή ότι η αύξηση του κόστους που επιφέρουν οι κανόνες αυτοί στην παραγωγή του τομέα αντισταθμίζεται ευρύτατα από τα πλεονεκτήματα που προκύπτουν για το περιβάλλον και την ευζωία των πολιτών, από τη διασφάλιση ίσων συνθηκών στην ελεύθερη διακίνηση των εμπορευμάτων και από το γεγονός ότι, μπορεί επιπλέον να αποτελέσει ερέθισμα για τα προγράμματα έρευνας που κινούνται προς την κατεύθυνση των συνεχώς πιο συμβατών με το περιβάλλον κινητήρων.

5. Ειδικές παρατηρήσεις

5.1. Όπως εκφράστηκε προκαταρκτικά στις γενικές παρατηρήσεις (σημείο 3.2), για τα σκάφη εσω-εξωλέμβιων μηχανών με εκπομπές παραδοσιακού τύπου (δηλαδή ολοκληρωτικές εκπομπές στον πρυμνιαίο πόδα), τα χαρακτηριστικά των ηχητικών εκπομπών θα πρέπει να διασφαλίζονται στην περίπτωση που πραγματοποιήθηκαν με θετικά αποτελέσματα οι διαδικασίες αξιολόγησης των απαιτούμενων συμμορφώσεων του κινητήρα και η εγκατάστασή του στο σκάφος έγινε σύμφωνα με τις υποδείξεις του κατασκευαστή.

5.2. Προτείνεται για το λόγο αυτό να τροποποιηθεί η οδηγία ως εξής:

- άρθρο 1.1 γ (iv) παράρτημα 1Γ πρώτο εδάφιο, παράρτημα 1Γ 1.1, παράρτημα 1Γ.2 πρώτο και δεύτερο εδάφιο, παράρτημα VI Β δεύτερο εδάφιο: μετά τις λέξεις "εξωλέμβιες μηχανές" να προστεθεί "και εσω-εξωλέμβιες μηχανές με ολοκληρωτικές εκπομπές"

- παράρτημα XV 3: μετά τις λέξεις "εσωλέμβιες μηχανές με εξωλέμβιο χειριστήριο" να προστεθούν οι λέξεις "και εσω-εξωλέμβιες μηχανές με ολοκληρωτικές εκπομπές στην περίπτωση που χρησιμοποιείται η μέθοδος των πρότυπων σκαφών".

5.3. Για να αντιμετωπιστούν οι δυσχέρειες που επισημάνθηκαν στις γενικές παρατηρήσεις (σημείο 3.5) όσον αφορά τη χρήση νέων κινητήρων είναι σκόπιμο να γίνει σαφής διάκριση μεταξύ της αντικατάστασης του κινητήρα και της "ουσιαστικής τροποποίησης του σκάφους". Μολονότι είναι λογικό μια "σημαντική τροποποίηση του σκάφους" να απαιτεί νέα αξιολόγηση, η αντικατάσταση του κινητήρα δεν θα πρέπει να απαιτεί νέες διαδικασίες αξιολόγησης της συμμόρφωσής του, όσον αφορά τις ηχητικές εκπομπές.

5.4. Προτείνεται για το λόγο αυτό να τροποποιηθεί η οδηγία ως εξής:

- άρθρο 1.3 (ε) να αντικατασταθεί: "που συνεπάγεται σημαντική τροποποίηση της μηχανής ή αντικατάσταση της μηχανής έλξης με μηχανή διαφορετικού τύπου ή διαστάσεων" με τις λέξεις "που συνεπάγεται σημαντική τροποποίηση της μηχανής".

5.5. Υπό την προϋπόθεση της εφαρμογής των απαιτήσεων που προβλέπονται από την οδηγία, και λαμβάνοντας υπόψη ότι η ενδιαφερόμενη βιομηχανία συγκροτείται κυρίως από ΜΜΕ για τις οποίες το κόστος των διαδικασιών πιστοποίησης εκ μέρους των αρχών κοινοποίησης είναι υπερβολικό, προτείνεται η εφαρμογή λιγότερο δαπανηρών τύπων αξιολόγησης της συμμόρφωσης.

5.6. Η ΟΚΕ προτείνει συνεπώς:

- άρθρο 8 παράγραφος 3 (α): για τις εκπομπές καυσαερίων να εξεταστεί επίσης η περίπτωση του εντύπου αξιολόγησης Αα όταν εφαρμόζεται η εναρμονισμένη προδιαγραφή, προσθέτοντας την ακόλουθη πρόταση "όταν εφαρμόζεται η εναρμονισμένη προδιαγραφή που αναφέρεται στο τμήμα 2 του παραρτήματος ΙΒ: έλεγχος εσωτερικής κατασκευής και δοκιμές (έντυπο Αα) όπως προβλέπεται από το παράρτημα VI".

- Παράρτημα VIII (έντυπο Γ) παράγραφος 4: ζητείται η διαγραφή της νέας παραγράφου που προστίθεται για τις επαληθεύσεις των απαιτήσεων σχετικά με τις εκπομπές καυσαερίων. Οι δειγματοληπτικές πιστοποιήσεις του εντύπου αξιολόγησης Γ δεν απαιτούνται σύμφωνα με τις άλλες οδηγίες, ούτε περιέχονται στην Οδηγία 97/68/ΕΚ.

Βρυξέλλες, 28 Μαρτίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Ευρωπαϊκή Επιτροπή Τυποποίησης.

(2) Έλεγχος εσωτερικής κατασκευής για δοκιμές (παρ. 6ης οδηγίας).

(3) Πρότυπο καταμέτρησης εκπομπών καυσαερίων κινητήρων εσωτερικής ανάφλεξης.

(4) Πρότυπο καταμέτρησης εκπομπών θορύβου κινητήρων εσωτερικής ανάφλεξης.